Η απόφαση θεσπίζει το Eurostars-2, ένα κοινό πρόγραμμα σχεδιασμένο για τη στήριξη των μικρομεσαίων επιχειρήσεων (ΜΜΕ) που διεξάγουν έρευνα και ανάπτυξη (Ε & Α) και επιθυμούν να συνεργαστούν διακρατικά. Το πρόγραμμα Eurostars-2, που διαδέχθηκε το Eurostars-1, συγχρηματοδοτείται από το πρόγραμμα Ορίζων 2020 της Ευρωπαϊκής Ένωσης (ΕΕ) και τους εθνικούς προϋπολογισμούς πάνω από 30 συμμετεχουσών χωρών και χωρών εταίρων του Eurostars-2. Οι χώρες εταίροι είναι μέλη του EUREKA ή χώρες συνδεδεμένες με το Eureka. Η ΕΕ συμμετέχει στο κοινό αυτό πρόγραμμα βάσει του άρθρου 195 της Συνθήκης για τη λειτουργία της Ευρωπαϊκής Ένωσης (σύμπραξη μεταξύ δημόσιων φορέων). Στόχοι Στόχος του προγράμματος Eurostars-2 είναι να συμβάλει στην περαιτέρω ευθυγράμμιση και τον συγχρονισμό των εθνικών προγραμμάτων έρευνας και ανάπτυξης, για να επιτευχθεί βαθύτερη ενοποίηση της Ε & Α σε επιστημονικό, διοικητικό και οικονομικό επίπεδο ανά την Ευρώπη. Το πρόγραμμα αποσκοπεί στη στήριξη των ΜΜΕ με ερευνητικές δραστηριότητες (βλ. παρακάτω) για την ενίσχυση των γνώσεων και της έντασης έρευνάς τους –βελτιώνοντας με αυτόν τον τρόπο την ικανότητά τους για καινοτομία– ώστε να επεκτείνουν τις επιχειρηματικές τους δραστηριότητες σε μεγαλύτερες, συχνά διεθνείς, αγορές. Το γεγονός αυτό συμβάλλει στην ανταγωνιστικότητα, την ανάπτυξη και τη δημιουργία θέσεων απασχόλησης. Ορισμός Ως "ΜΜΕ που διεξάγουν έρευνα και ανάπτυξη" νοούνται οι ΜΜΕ που πληρούν τουλάχιστον μία από τις ακόλουθες προϋποθέσεις: επανεπενδύουν τουλάχιστον το 10% του κύκλου εργασιών τους σε δραστηριότητες έρευνας και ανάπτυξης· διαθέτουν τουλάχιστον το 10% των ισοδυνάμων πλήρους απασχόλησής τους (ή τον ίδιο αριθμό ωρών από προσωπικό μερικής απασχόλησης) για δραστηριότητες έρευνας και ανάπτυξης· έχουν τουλάχιστον 5 ισοδύναμα πλήρους απασχόλησης (για ΜΜΕ με λιγότερα από 100 ισοδύναμα πλήρους απασχόλησης) ή 10 ισοδύναμα πλήρους απασχόλησης (για ΜΜΕ με πάνω από 100 ισοδύναμα πλήρους απασχόλησης) για δραστηριότητες έρευνας και ανάπτυξης. Συμμετοχή και χρηματοδότηση Η συμμετοχή νομικών οντοτήτων σε έργα του Eurostars-2 πραγματοποιείται σύμφωνα με τους κανόνες του προγράμματος "Ορίζων 2020" για τη συμμετοχή και τη διάδοση [κανονισμός (ΕΕ) αριθ. 1290/2013] και τις ειδικές παρεκκλίσεις που περιλαμβάνονται στην απόφαση για το πρόγραμμα Eurostars-2. Στα έργα του προγράμματος Eurostars-2 μπορούν να συμμετάσχουν και άλλες νομικές οντότητες, όπως πανεπιστήμια και ερευνητικά ινστιτούτα. Οι νομικές οντότητες από χώρες-εταίρους του Eurostars-2 δεν είναι επιλέξιμες για χρηματοδοτική συνεισφορά από την ΕΕ. Οι κανόνες χρηματοδότησης των συμμετεχόντων εθνικών προγραμμάτων ισχύουν για τις επιχορηγήσεις Eurostars-2, που διοχετεύονται μέσω των εθνικών φορέων χρηματοδότησης (ΕΦΧ) στους τελικούς δικαιούχους. Στα ετήσια προγράμματα εργασίας του προγράμματος Eurostars-2 αναλύονται διεξοδικά περαιτέρω κανόνες για την επιλεξιμότητα για συμμετοχή και χρηματοδότηση. Έργα Τα έργα Eurostars-2 βασίζονται στην προσέγγιση "από τη βάση στην κορυφή", είναι διακρατικά και εστιάζουν στα αποτελέσματα με δυναμικό της αγοράς, ήτοι τα αποτελέσματα των δραστηριοτήτων αναμένεται να διατεθούν στην αγορά εντός δύο ετών από την ολοκλήρωση της εκάστοτε δραστηριότητας. Υλοποίηση Η γραμματεία Eureka (ESE) ορίστηκε από τις συμμετέχουσες χώρες ως αρμόδια για την υλοποίηση του Eurostars-2. Η γραμματεία Eureka συνάπτει διμερείς συμφωνίες με τους ΕΦΧ, στις οποίες καθορίζονται οι υποχρεώσεις των μερών σε σχέση με τους κανόνες, τους στόχους και τους όρους υλοποίησης του Eurostars-2. Η γραμματεία Eureka οργανώνει τις προσκλήσεις υποβολής προτάσεων, την αξιολόγηση από ομοτίμους [αξιολόγηση του έργου από ένα ή περισσότερα άτομα με παρόμοιες αρμοδιότητες με εκείνα που παρήγαγαν το έργο (ομότιμοι)], την επιλογή και παρακολούθηση των έργων, καθώς επίσης και την κατανομή της χρηματοδοτικής συνεισφοράς της Ένωσης. Προϋπολογισμός Η χρηματοδοτική συνεισφορά της ΕΕ στα έργα Eurostars-2 ανέρχεται στο ποσό των 287 εκατομμυρίων ευρώ για την περίοδο 2014-2024. Η συνεισφορά αυτή ισοδυναμεί με τουλάχιστον το ένα τρίτο της συνεισφοράς από τους εθνικούς προϋπολογισμούς των συμμετεχουσών χωρών. Οι συμμετέχοντες οργανισμοί παρέχουν επίσης κάποια χρηματοδότηση. Η χρηματοδοτική συνεισφορά της ΕΕ υπόκειται σε επίσημες δεσμεύσεις των συμμετεχόντων κρατών. Η χρηματοδοτική στήριξη παρέχεται κυρίως με τη μορφή επιχορηγήσεων επιλεγμένων έργων.